R E P U B L I K A S R B I J A

NARODNA SKUPŠTINA

01 Broj 06-2/119-18

29. maj 2018. godine

B e o g r a d

**Z A P I S N I K**

**PETNAESTE POSEBNE SEDNICE NARODNE**

**SKUPŠTINE REPUBLIKE SRBIJE U JEDANAESTOM SAZIVU,**

**ODRŽANE 28. I 29. MAJA 2018. GODINE**

Sednica je počela u 10 časova i 10 minuta.

Sednici je predsedavala Maja Gojković, predsednik Narodne skupštine Republike Srbije.

Predsednik je na osnovu službene evidencije o prisutnosti narodnih poslanika, konstatovala da sednici prisustvuje 110 narodnih poslanika, a primenom elektronskog sistema za glasanje utvrđeno je da je u sali prisutno 146 narodnih poslanika, odnosno da su prisutna najmanje 84 narodna poslanika i da postoje uslovi za rad Narodne skupštine.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: Aleksandra Belačić, Nenad Božić, Božidar Delić, Vladimir Đukanović, Ratko Jankov, Goran Ješić, mr Jadranka Jovanović, Čedomir Jovanović, Dragomir Karić, Milanka Karić, Nanad Konstantinović, dr Žarko Korać, Momčilo Mandić, Vesna Marjanović, Miroslav Markićević, Dragoljub Mićunović, Ljiljana Mihajlović, Miletić Mihajlović, Ljupka Mihajlovska, mr Jasmina Nikolić, Bogdan Obradović, Meho Omerović, Dušan Pavlović, Sonja Pavlović, Biljana Pantić Pilja, Zoran Radojičić, Saša Radulović, Katarina Rakić, Zdravko Stanković, Novica Tončev, prof. dr Jahja Fehratović, mr Goran Čabradi, Aleksandra Čabraja, Nenad Čanak, Nemanja Šarović, mr Dejan Radenković i Aleksandar Šešelj.

Predsednik je, saglasno članu 90. stav 1. Poslovnika Narodne skupštine, obavestila da su pozvani da sednici prisustvuju predsednik Vlade Ana Brnabić, svi članovi Vlade, kao i kandidat za člana Vlade, gospodin Siniša Mali.

Predsednik je obavestila da je, saglasno članu 86. stav 2. i članu 87. stav 2. Poslovnika Narodne skupštine, sednicu sazvala u roku kraćem od roka utvrđenog u članu 86. stav 1. Poslovnika i, izuzetno, za ponedeljak, dakle mimo dana utvrđenih u članu 87. stav 1. Poslovnika, zbog potrebe da Narodna skupština što pre izabere ministra finansija.

 Predsednik je za Petnaestu posebnu sednicu Narodne skupštine Republike Srbije u Jedanaestom sazivu, utvrdila sledeći

**D n e v n i r e d**:

1. **Izbor i polaganje zakletve člana Vlade.**

Zatim je Narodna skupština prešla na rad po dnevnom redu.

**1. tačka dnevnog** **reda** - **IZBOR I POLAGANjE ZAKLETVE ČLANA VLADE**

Predsednik Narodne skupštine je podsetila narodne poslanike da su primili Predlog kandidata za člana Vlade koji je, saglasno članu 133. stav 8. Ustava Republike Srbije i članu 25. stav 2. Zakona o Vladi, podnela predsednik Vlade Republike Srbije Ana Brnabić, a kojim je za ministra finansija predložen Siniša Mali.

Nakon što je predsednik, saglasno članu 269. Poslovnika Narodne skupštine, otvorila pretres o Predlogu kandidata za člana Vlade, predsednik Vlade Ana Brnabić, obrazložila je Predlog kandidata za člana Vlade.

U pretresu o Predlogu kandidata za člana Vlade, učestvovali su narodni poslanici: Balint Pastor, predsednik Poslaničke grupe Savez vojvođanskih Mađara - Partija za demokratsko delovanje, Dragan Marković, predsednik Poslaničke grupe Jedinstvena Srbija, prof. dr Vojislav Šešelj, predsednik Poslaničke grupe Srpska radikalna stranka (zatim je predsednik, saglasno članu 27. i članu 87. st. 2. i 3. Poslovnika, produžila rad Narodne skupštine i posle 18,00 časova, a zatim se za reč javila predsednik Vlade, kojoj je replicirao narodni poslanik prof. dr Vojislav Šešelj), Aleksandar Stevanović, predstavnik Poslaničke grupe „Slobodni poslanici“ (povodom čijeg izlaganja se za reč javila predsednik Vlade), Jovan Jovanović, predstavnik Poslaničke grupe „Klub samostalnih poslanika“ (povodom čijeg izlaganja se za reč javila predsednik Vlade, kojoj je replicirao narodni poslanik Jovan Jovanović, a zatim se za reč javila predsednik Vlade), dr Sanda Rašković Ivić, predsednik Poslaničke grupe Nova Srbija - Pokret za spas Srbije (kojoj je replicirala narodni poslanik dr Aleksandra Tomić, predstavnik Poslaničke grupe Srpska napredna stranka, a zatim se za reč javila predsednik Vlade Ana Brnabić, kojoj je replicirala narodni poslanik dr Sanda Rašković Ivić, a zatim se za reč javila predsednik Vlade, posle čega su se za reč, po Poslovniku, javili narodni poslanici: Marijan Rističević, koji je ukazao na povredu člana 107. Poslovnika, Boško Obradović, koji je ukazao na povredu člana 108. stav 1. Poslovnika, Marijan Rističević, koji je ukazao na povrede čl. 103, 109. i 27. Poslovnika i dr Vladimir Orlić, koji je ukazao na povredu člana 104. Poslovnika, a objašnjenja je dao predsedavajući Đorđe Milićević, potpredsednik Narodne skupštine), dr Milorad Mijatović, predsednik Poslaničke grupe Socijaldemokratska partija Srbije, Branislav Mihajlović, predstavnik Poslaničke grupe „Dosta je bilo“ (povodom čijeg izlaganja se za reč javila predsednik Vlade) i Ana Karadžić, predstavnik Poslaničke grupe POKRET SOCIJALISTA - NARODNA SELjAČKA STRANKA - UJEDINjENA SELjAČKA STRANKA, a posle izlaganja predsednika Vlade Ane Brnabić, predsedavajući, u skladu sa članom 87. stav 1. Poslovnika, odredio je pauzu od jednog časa.

Posle pauze, sednica je nastavljena u 15,00 časova.

U nastavku pretresa o Predlogu kandidata za člana Vlade, učestvovali su narodni poslanici: Marko Đurišić, predsednik Poslaničke grupe Socijaldemokratska stranka, Narodna stranka (povodom čijeg izlaganja se za reč javila predsednik Vlade, a zatim su se za reč ukazujući na povrede Poslovnika javili narodni poslanici: Balša Božović, koji je ukazao na povredu člana 107. Poslovnika, dr Vladimir Orlić, koji je ukazao na povredu člana 106. Poslovnika i Boško Obradović, koji je ukazao na povrede čl. 106. i 107. Poslovnika, a objašnjenja je dao predsedavajući Veroljub Arsić, potpredsednik Narodne skupštine, posle čega je na izlaganje predsednika Vlade replicirao narodni poslanik Marko Đurišić, a zatim se za reč javila predsednik Vlade), Balša Božović, zamenik predsednika Poslaničke grupe Demokratska stranka (na povredu člana 107. stav 1. Poslovnika ukazao je narodni poslanik Đorđe Komlemski, a posle objašnjenja koje je dala predsednik, na izlaganje narodnog poslanika Balše Božovića replicirali su narodni poslanici Marijan Rističević, dr Aleksandra Tomić i Srbislav Filipović, posle čega se za reč javila predsednik Vlade, a zatim je na povredu člana 108. Poslovnika ukazao narodni poslanik Radoslav Milojičić, a posle objašnjenja koje je dala, predsednik je izrekla meru opomene narodnom poslaniku Srbislavu Filipoviću, a na izlaganje predsednika Vlade replicirao je narodni poslanik Balša Božović), Boško Obradović, predsednik Poslaničke grupe DVERI (na povredu člana 107. Poslovnika ukazao je narodni poslanik Aleksandar Marković, posle čega se povodom izlaganja narodnog poslanika Boška Obradovića, kome je replicirala narodni poslanik dr Aleksandra Tomić, za reč javila predsednik Vlade), Đorđe Milićević, predsednik Poslaničke grupe SOCIJALISTIČKA PARTIJA SRBIJE (SPS), dr Aleksandra Tomić, predstavnik Poslaničke grupe Srpska napredna stranka, Vladimir Đurić, Ivan Manojlović, Marijan Rističević, Miroslav Aleksić (povodom čijeg izlaganja se za reč javila predsednik Vlade, a na povredu člana 107. Poslovnika ukazao je narodni poslanik Marijan Rističević, posle čega je na izlaganje narodnog poslanika Miroslava Aleksića replicirao narodni poslanik dr Vladimir Orlić, a na izlaganje predsednika Vlade replicirao je narodni poslanik Miroslav Aleksić, kome je replicirao narodni poslanik dr Vladimir Orlić), Veroljub Arsić, Đorđe Vukadinović, Duško Tarbuk, Branka Stamenković (povodom čijeg izlaganja se za reč javila predsednik Vlade, kojoj su replicirali narodni poslanici Branka Stamenković i Đorđe Vukadinović), Dušica Stojković, Radoslav Milojičić (kome je replicirala narodni poslanik dr Aleksandra Tomić, a zatim se za reč javila predsednik Vlade), Aleksandar Marković, Vjerica Radeta, Olivera Pešić, Sonja Vlahović, Zoran Živković (na povredu Poslovnika, ne navodeći član na koji se povreda odnosi, ukazao je narodni poslanik Marijan Rističević), Goran Kovačević i Milija Miletić.

Prvog dana rada, sednica je završena u 20,00 časova.

**Drugi dan rada - 29. maj 2018. godine**

Sednica je počela u 10 časova i 5 minuta.

Sednici je predsedavao Veroljub Arsić, potpredsednik Narodne skupštine.

Predsedavajući je, na osnovu službene evidencije o prisutnosti narodnih poslanika, konstatovao da sednici prisustvuje 85 narodnih poslanika, a primenom elektronskog sistema za glasanje utvrđeno je da je u sali prisutno 100 narodnih poslanika i da postoje uslovi za rad Narodne skupštine.

Na osnovu člana 287. Poslovnika, obaveštenja, odnosno objašnjenja su zatražili narodni poslanici: Slaviša Ristić, predstavnik Poslaničke grupe Nova Srbija-Pokret za spas Srbije – od predsednika Republike i Vlade Republike Srbije, Marko Đurišić, predsednik Poslaničke grupe Socijaldemokratska stranka, Narodna stranka – od predsednika Vlade i ministra unutrašnjih poslova, Vladimir Đurić, predstavnik Poslaničke grupe „Slobodni poslanici“ – od ministra građevinarstva, saobraćaja i infrastrukture, ministra pravde i ministra finansija, Miljan Damjanović, predstavnik Poslaničke grupe Srpska radikalna stranka – od ministra unutrašnjih poslova, Aleksandra Čabraja, predstavnik Poslaničke grupe „Klub samostalnih poslanika“ – od ministra unutrašnjih poslova, ministra građevinarstva, saobraćaja i infrastrukture, gradonačelnika Beograda i predsednika Vlade, dr Ana Stevanović, zamenik predsednika Poslaničke grupe „Dosta je bilo“ – od ministra unutrašnjih poslova, Marija Janjušević, predstavnik Poslaničke grupe DVERI – od predsednika Republike, predsednika Vlade, ministra za rad, zapošljavanje, boračka i socijalna pitanja, ministra zdravlja, prof. dr Slavice Đukić Dejanović, ministra bez portfelja, dr Nenada Popovića, ministra bez portfelja, predsednika Koordinacionog tela Vlade Republike Srbije za opštine Preševo, Bujanovac i Medveđa, ministra trgovine, turizma i telekomunikacija, ministra kulture i informisanja i direktora Kancelarije za Kosovo i Metohiju Vlade Republike Srbije, Aleksandra Jerkov, predstavnik Poslaničke grupe Demokratska stranka – od ministra kulture i informisanja i Saveta Regulatornog tela za elektronske medije, Marijan Rističević, zamenik predsednika Poslaničke grupe, POKRET SOCIJALISTA-NARODNA SELjAČKA STRANKA-UJEDINjENA SELjAČKA STRANKA – od Ministarstva zdravlja, Agencije za borbu protiv korupcije, Odbora za administrativno-budžetska i mandatno-imunitetska pitanja Narodne skupštine i Poreske uprave Republike Srbije i Marko Atlagić, predstavnik Poslaničke grupe Srpska napredna stranka – od Tužilaštva za organizovani kriminal.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: Aleksandra Belačić, Nenad Božić, dr Muamer Zukorlić, Ratko Jankov, Goran Ješić, mr Jadranka Jovanović, Čedomir Jovanović, Petar Jojić, Dragomir Karić, Milanka Karić, Nanad Konstantinović, dr Žarko Korać, Milan Lapčević, Momčilo Mandić, Vesna Marjanović, Miroslav Markićević, Nenad Milić, Radoslav Milojičić, Dragoljub Mićunović, Ljiljana Mihajlović, Ljupka Mihajlovska, mr Jasmina Nikolić, Bogdan Obradović, Boško Obradović, Dušan Pavlović, Sonja Pavlović, Biljana Pantić Pilja, Dušan Petrović, Zoran Radojičić, Saša Radulović, Zdravko Stanković, Miroslava Stanković-Đuričić, Aleksandar Stevanović, hadži Milorad Stošić, prof. dr Jahja Fehratović, Fatmir Hasani, mr Goran Čabradi, Nemanja Šarović, prof. dr Vojislav Šešelj, Dejan Šulkić, Dušan Milisavljević i Aleksandar Šešelj.

Zatim je Narodna skupština nastavila **pretres o 1. tački dnevnog reda – IZBOR I POLAGANjE ZAKLETVE ČLANA VLADE.**

U nastavku pretresa o Predlogu kandidata za člana Vlade, učestvovali su narodni poslanici: dr Dijana Vukomanović, Ana Čarapić, Vojislav Vujić, mr Aleksandra Jarkov (zatim su se za reč ukazujući na povrede Poslovnika javili narodni poslanici: Vladimir Đukanović, koji je ukazao na povredu člana 107. Poslovnika, Balša Božović, koji je ukazao na povredu člana 108. Poslovnika, mr Aleksandra Jerkov, koja je ukazala na povredu člana 100. Poslovnika i Vladimir Đukanović, koji je ukazao na povredu člana 109. Poslovnika, a objašnjenje je dao predsedavajući Veroljub Arsić, potpredsednik Narodne skupštine, posle čega je na izlaganje narodnog poslanika mr Aleksandre Jerkov, replicirala narodni poslanik dr Aleksandra Tomić, a zatim se za reč javila predsednik Vlade Ana Brnabić, kojoj je replicirala narodni poslanik mr Aleksandra Jerkov, kojoj je replicirala narodni poslanik dr Aleksandra Tomić, a zatim se za reč javila predsednik Vlade Ana Brnabić), Snežana Petrović, Milisav Petronijević, Srbislav Filipović, Stanislava Janošević (predsedavajući, saglasno članu 27. i članu 87. st. 2. i 3. Poslovnika, obavestio je da će Narodna skupština nastaviti rad i posle 18,00 časova, zbog potrebe da Narodna skupština što pre izabere ministra finansija), Maja Videnović (kojoj je replicirala narodni poslanik dr Aleksandra Tomić (zatim su usledile uzajamne replike narodnih poslanika Gorana Ćirića i dr Aleksandre Tomić, a zatim se za reč javila predsednik Vlade Ana Brnabić, kojoj je replicirala narodni poslanik Maja Videnović), Nataša St. Jovanović, Nataša Vučković (kojoj je replicirala narodni poslanik dr Aleksandra Tomić), Studenka Kovačević, Milorad Mirčić (na povredu člana 107. Poslovnika ukazala je narodni poslanik dr Aleksandra Tomić, posle čega je na izlaganje narodnog poslanika Milorada Mirčića replicirao narodni poslanik dr Aleksandar Martinović, kome je replicirao narodni poslanik Milorad Mirčić), Dragan Veljković, Jelena Mijatović, Miljan Damjanović (povodom čijeg izlaganja se za reč javila predsednik Vlade, a na izlaganje narodnog poslanika Miljana Damjanovića replicirala je narodni poslanik dr Aleksandra Tomić, posle čega su usledile uzajamne replike narodnih poslanika Miljana Damjanovića i dr Aleksandre Tomić), Nikola Jolović, Slaviša Bulatović, Snežana Paunović, Đorđe Komlenski, Maja Mačužić Puzić, Dragan Jovanović, Neđo Jovanović, Srđan Nogo, Milimir Vujadinović (na povrede članova 104. i 107. Poslovnika ukazao je narodni poslanik Srđan Nogo, a objašnjenje je dala predsednik), Momo Čolaković, Snežana B. Petrović, Vladimir Đukanović, Zoran Živković, predsednik Poslaničke grupe „Klub samostalnih poslanika“ (kome je replicirao narodni poslanik dr Vladimir Orlić), dr Sanda Rašković Ivić, predsednik Poslaničke grupe Nova Srbija - Pokret za spas Srbije (kojoj je replicirala narodni poslanik dr Aleksandra Tomić), Branislav Mihajlović, predstavnik Poslaničke grupe „Dosta je bilo“ (kome je replicirala narodni poslanik dr Aleksandra Tomić), Tatjana Macura, predsednik Poslaničke grupe „Slobodni poslanici“, Goran Ćirić, predsednik Poslaničke grupe Demokratska stranka, Đorđe Komlenski, predsednik Poslaničke grupe POKRET SOCIJALISTA - NARODNA SELjAČKA STRANKA - UJEDINjENA SELjAČKA STRANKA i dr Aleksandra Tomić, predstavnik Poslaničke grupe Srpska napredna stranka (kojoj je replicirao narodni poslanik Goran Ćirić, a narodnom poslaniku Goranu Ćiriću, replicirala je narodni poslanik dr Aleksandra Tomić), kao i predsednik Vlade Ana Brnabić, posle čijeg izlaganja je predsedavajući Veroljub Arsić, potpredsednik Narodne skupštine zaključio pretres o Predlogu kandidata za člana Vlade.

Zatim je predsedavajući, saglasno članu 270. stav 1. Poslovnika Narodne skupštine, zakazao 29. maj 2018. godine, sa početkom u 16,00 časova, kao Dan za glasanje o Predlogu kandidata za člana Vlade.

Posle pauze, sednica je nastavljena u 16,00 časova.

Pošto je primenom elektronskog sistema za glasanje utvrđeno da su u sali prisutna 154 narodna poslanika, odnosno da je prisutna većina od ukupnog broja narodnih poslanika i da postoje uslovi za odlučivanje, saglasno članu 88. stav 5. Poslovnika, Narodna skupština je prešla na odlučivanje.

**1. tačka dnevnog reda - IZBOR I POLAGANjE ZAKLETVE ČLANA VLADE**

Pre prelaska na odlučivanje, predsednik je podsetila narodne poslanike da, prema članu 270. stav 2. Poslovnika, Narodna skupština o Predlogu za izbor člana Vlade odlučuje u celini, tajnim glasanjem, osim ako ne odluči da se glasa javno, a ako Narodna skupština odluči da se glasa javno, glasa se prozivkom.

 Narodna skupština je, većinom glasova (od 175 prisutnih narodnih poslanika, 161 je glasao za, dva protiv, uzdržanih nije bilo, a 12 nije glasalo), prihvatila predlog predsednika Narodne skupštine da se o Predlogu za izbor člana Vlade glasa javno - prozivkom.

 Nakon toga, Narodna skupština je prešla na glasanje prozivkom narodnih poslanika, na način i po postupku utvrđenom članom 131. Poslovnika.

Narodna skupština je većinom od ukupnog broja narodnih poslanika (od 184 narodna poslanika koja su pristupila glasanju, za Predlog za izbor člana Vlade glasala su 154 narodna poslanika, 30 protiv, uzdržanih nije bilo), izabrala Sinišu Malog za ministra finansija.

Predsednik je, u ime narodnih poslanika i u svoje ime, čestitala ministru Siniši Malom na izboru.

 Nakon toga, Narodna skupština je, saglasno članu 103. stav 6. Poslovnika, prešla na odlučivanje o povredama Poslovnika na koje su, u toku sednice, ukazali narodni poslanici.

Narodna skupština je odlučila da nije bilo povrede: člana 107. Poslovnika, na koju je ukazao narodni poslanik Balša Božović, na sednici 28. maja 2018. godine, u 15 časova i 34 minuta (od 163 prisutna narodna poslanika, četiri su glasala za, tri protiv, a 157 nije glasalo), člana 108. Poslovnika, na koju je ukazao narodni poslanik Balša Božović, na sednici 29. maja 2018. godine, u 11 časova i 25 minuta (od 171 prisutnog narodnog poslanika, šest je glasalo za, pet protiv, jedan se uzdržao, a 159 nije glasalo) i člana 100. Poslovnika, na koju je ukazala narodni poslanik Aleksandra Jerkov, na sednici 29. maja 2018. godine, u 11 časova i 27 minuta (od 173 prisutna narodna poslanika, 11 je glasalo za, šest protiv, jedan se uzdržao, a 155 nije glasalo).

Zatim je Siniša Mali, ministar finansija, u skladu sa članom 16. stav 2. Zakona o Vladi, položio zakletvu pred Narodnom skupštinom.

\*

\* \*

Predsednik je podsetila narodne poslanike da se 29. maja 2018. godine završava Prvo redovno zasedanje Narodne skupštine Republike Srbije, nakon čega je intonirana himna Republike Srbije.

\* \*

\*

S obzirom da je Narodna skupština izabrala člana Vlade, a kako je to bila jedina tačka dnevnog reda sednice, predsednik je, saglasno članu 102. Poslovnika, zaključila Petnaestu posebnu sednicu Narodne skupštine Republike Srbije u Jedanaestom sazivu.

Sednica je zaključena u 16 časova i 35 minuta.

 Z A M E N I K PREDSEDNIK

GENERALNOG SEKRETARA

 Srđan Smiljanić Maja Gojković